Γνωμοδότηση για την πρόταση κανονισμού (ΕΚ) του Συμβουλίου που τροποποιεί τον κανονισμό (ΕΟΚ) αριθ. 2847/93 για τη θέσπιση συστήματος ελέγχου της Κοινής Αλιευτικής Πολιτικής ()

(96/C 18/18)

Στις 7 Ιουλίου 1995, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Η Οικονομική και Κοινωνική Επιτροπή αποφάσισε να ορίσει ως γενικό εισηγητή τον κ. Strauss, για την προετοιμασία των σχετικών εργασιών.

Κατά την 329η σύνοδο ολομέλειάς της (συνεδρίαση της 25ης Οκτωβρίου 1995) η Οικονομική και Κοινωνική Επιτροπή υιοθέτησε χωρίς ψήφους κατά και με 1 αποχή την ακόλουθη γνωμοδότηση.

1. Η ΟΚΕ υποστηρίζει την πρόταση, η οποία προβλέπει τον έλεγχο και την εφαρμογή των διατάξεων που διέπουν τις αλιευτικές εκείνες δραστηριότητες που ασκούνται στις βιολογικά ευαίσθητες περιοχές των δυτικών αλιευτικών ζωνών, οι οποίες υπάγονται σε καθεστώς περιορισμού της αλιευτικής προσπάθειας. Οι προτάσεις θα πρέπει να καταστήσουν δυνατό το χωρίς διακρίσεις έλεγχο της αλιευτικής προσπάθειας στις αλιευτικές αυτές ζώνες.

2. Οι αλιευτικοί πόροι στις δυτικές αλιευτικές ζώνες απειλούνται σημαντικά. Αποτελεί, επομένως, επιτακτική ανάγκη η διατήρηση των πόρων αυτών και ο αυστηρός έλεγχος της εκμετάλλευσής των. Οι κανόνες διατήρησης θα πρέπει να εφαρμόζονται αποτελεσματικά και χωρίς διακρίσεις. Η αποτελεσματικότητα των ελέγχων θα εξαρτηθεί σε μεγάλο βαθμό από το κατά πόσο θα πεισθούν οι αλιείς ότι τα αναγκαία αυτά περιοριστικά μέτρα εφαρμόζονται ομοιόμορφα σε όλα τα κράτη μέλη. Είναι, επίσης, αναγκαίο να συνειδητοποιήσουν οι αλιείς ότι η μακροπρόθεσμη βιωσιμότητα της βιομηχανίας τους εξαρτάται από την τήρηση των κανόνων διατήρησης.

3. Επομένως, ο έλεγχος των αλιευτικών πεδίων απαιτεί τη μεγαλύτερη παρέμβαση της ΕΕ, κάτι το οποίο δεν καθίσταται εμφανές στις προτάσεις αυτές, στις οποίες επαφίεται στις εθνικές αρχές η ευθύνη της λήψης των αποφάσεων προκειμένου να αποφευχθεί η παραβίαση των κανόνων που αφορούν την αλιευτική προσπάθεια, αντί να απαιτήσουν απλώς από τις κυβερνήσεις την υιοθέτηση των κατάλληλων μέτρων για τη διασφάλιση της αποτελεσματικότητας της πολιτικής διατήρησης. Ο καθορισμός ενός αποτελεσματικότερου κοινοτικού πλαισίου κανόνων διατήρησης που θα ισχύει για όλους τους αλιείς θα ενθαρρύνει την καλύτερη τήρηση των κανόνων αυτών από τους ενδιαφερομένους.

4. Στην γνωμοδότησή της το 1994 (), η ΟΚΕ επεσήμανε, επίσης, ότι για τη διενέργεια του κατάλληλου ελέγχου απαιτείται η διάθεση επαρκών πόρων προς τις υπηρεσίες επιτήρησης, κάτι το οποίο προς το παρόν δεν συμβαίνει.

5. Η ΟΚΕ αναγνωρίζει ότι τα προτεινόμενα μέτρα είναι συμπληρωματικά της δορυφορικής επιτήρησης, η οποία πιθανόν να εφαρμοσθεί και η οποία ίσως αποδειχθεί αποτελεσματικότερο μέσο ελέγχου από τα γραφειοκρατικά μέσα ελέγχου που μελετά επί του παρόντος η Επιτροπή.

6. Σε ορισμένα κράτη μέλη η πρόσθετη επιβάρυνση των πλοιάρχων των σκαφών, λόγω του χρόνου που απαιτείται για την υποβολή των αναφορών προκαλεί ανησυχίες. Ιδιαίτερα, είναι αμφίβολο το κατά πόσο το σύστημα των ραδιοτηλεφώνων μπορεί να ανταποκριθεί στις έκτακτες τηλεφωνικές κλήσεις που θα απαιτούνται. Εάν το σύστημα δεν επιτρέψει την επικοινωνία χωρίς καθυστερήσεις, είναι αμφίβολο το κατά πόσο θα καταστεί δυνατή η μεταβίβαση των απαιτούμενων αναφορών από τους πλοιάρχους των σκαφών. Η ΟΚΕ πιστεύει ότι οι ιδιοκτήτες σκαφών θα πρέπει να αποζημιωθούν για τον σημαντικό αριθμό των υψηλού κόστους κλήσεων που θα υποχρεωθούν να πραγματοποιούν, ιδιαίτερα λόγω του ότι τα μικρότερου μεγέθους σκάφη θα πρέπει να επιστρέφουν συχνά στον λιμένα και επομένως θα είναι υποχρεωμένα να πραγματοποιούν περισσότερες κλήσεις.

7. Σύμφωνα με τις προτάσεις, τα σκάφη που θα ασκούν αλιευτική δραστηριότητα στις δυτικές αλιευτικές ζώνες και τα οποία κατά την διάρκεια της ιδίας εξόδου ασκούν αλιευτική δραστηριότητα και σε άλλες ζώνες, έχουν την δυνατότητα να φέρουν αλιευτικά εργαλεία για τα αλιεύματα αυτά, υπό την προϋπόθεση ότι τα εργαλεία αυτά είναι αποθηκευμένα με ασφάλεια και δεν μπορούν να χρησιμοποιηθούν αμέσως. Η ΟΚΕ πιστεύει ότι η διάταξη αυτή αποτελεί τη μόνη πρακτική λύση επί του παρόντος και ότι θα είναι σημαντικό για τις υπηρεσίες επιτήρησης να διασφαλισθεί ο αυστηρός έλεγχος της εφαρμογής της ρύθμισης αυτής, όσον αφορά τη ρύθμιση της χρήσης των αλιευτικών εργαλείων.

Βρυξέλλες, 25 Οκτωβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 188 της 22. 7. 1995, σ. 8.

() ΕΕ αριθ. C 397 της 31. 12. 1994, σ. 19.